ET Euroopa Liidu Teataja C 108/18

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 108/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„ISTARSKO EKSTRA DJEVIČANSKO MASLINOVO ULJE”

ELi nr: HR-PDO-0005-01358 – 30.7.2015

KPN ( X ) KGT ( )

1. Nimetus(ed)

„Istarsko ekstra djevičansko maslinovo ulje”

2. Liikmesriik või kolmas riik

Horvaatia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Nimetusega „Istarsko ekstra djevičansko maslinovo ulje” tähistatakse ekstra-neitsioliiviõli, mis on saadud vahetult hariliku õlipuu (Olea europaea L.) üksnes mehaaniliselt koristatud viljadest.

Turule lastud tootel peavad olema järgmised füüsikalis-keemilised ja organoleptilised omadused:

— oleiinhappena väljendatud vabade rasvhapete sisaldus: ≤ 0,4 %;

— peroksiidiarv: ≤ 6 mmol O2/kg;

— K232: ≤ 2,25;

— K270: ≤ 0,20;

— Delta-K: ≤ 0,01;

— aroom: värskete oliivide, puuvilja, köögivilja või muude taimede (värsked lehed, haljas rohi jne) mõõdukalt kuni tugevalt markantne aroom (keskmine puuviljasus pideval lineaarskaalal > 3,0);

— maitse: tervetele ja värsketele oliividele omaselt veidi mõrkjas ja terav, järgmiste näitajatega:

— mõrudus: veidi, mõõdukalt või tugevalt markantne (keskmine lineaarskaalal ≥ 2,0);

— teravus: veidi, mõõdukalt või tugevalt markantne (keskmine lineaarskaalal ≥ 2,0).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Istarsko ekstra djevičansko maslinovo ulje” valmistamiseks võib kasutada järgmisi oliivisorte: „Istarska belica”, „Buža”, „Karbonaca”, „Črnica”, „Žižolera”, „Rošinjola”, „Puntoža”, „Leccino”, „Frantoio”, „Moraiolo”, „Pendolino” ja „Picholine”. Toote „Istarsko ekstra djevičansko maslinovo ulje” kindlaksmääratud koguses peab vähemalt 80 % olema saadud ühest või mitmest eespool nimetatud oliivisordist.

Toote „Istarsko ekstra djevičansko maslinovo ulje” valmistamiseks tohib kasutada ka muude oliivisortide oliive, mille osa tootes ei tohi ületada 20 %.

Ühest sordist toodetud õli puhul peab vähemalt 80 % õlist olema saadud ühe sordi oliividest.

3.4. Tootmise erietapid, mis peavad toimuma määratletud geograafilises piirkonnas

Toote „Istarsko ekstra djevičansko maslinovo ulje” kõik tootmisetapid (oliivide kasvatamisest nende töötlemiseni) peavad toimuma geograafilises piirkonnas, mis on määratletud punktis 4.

3.5. Sellise toote viilutamise, riivimise, pakendamise jm erieeskirjad, millele registreeritud nimetus osutab

Selleks et õli iseloomulikud omadused ja kvaliteet säiliksid, tuleb toode pakendada geograafilises piirkonnas, mis on määratletud punktis 4. Õli pakendamisega geograafilises piirkonnas vähendatakse ohtu, et toote kvaliteet kahjustuks transportimisel või mitmekordsel dekanteerimisel, mille käigus oleks õli paratamatult temperatuurikõikumiste, atmosfäärihapniku ja valguse mõju käes. Kui toodet võib pakendada üksnes määratletud piirkonnas, on asjaomastel kontrolliasutustel võimalik teha vastavuskontrolle asjast huvitatud, traditsiooniliselt ise oma õli villiva tootja juuresolekul. Vastavussertifikaadi ja päritolunimetuse kasutamise õigus on kõnealuste tootjate jaoks suurima tähtsusega, kuna tänu neile dokumentidele suurendatakse tarbijate usaldust, tagatakse konkurentsieelis ning saadakse kokkuvõttes ka suuremat tulu.

Õli pakendamine tootmispiirkonnas hõlbustab oluliselt ka jälgitavuse ja kvaliteedikontrolli, mida oleks keeruline teha väljaspool tootmispiirkonda.

3.6. Sellise toote märgistamise erieeskirjad, millele registreeritud nimetus osutab

Nimetus „Istarsko ekstra djevičansko maslinovo ulje” peab olema muudest pealiskirjadest selgelt eristatav tähtede suuruse, liigi ja värvuse osas (tüpograafia). Tootja pealiskirja suurus ei tohi ületada 70 % päritolunimetuse suurusest.

Põllumajanduslike majapidamiste või põllumajanduslike pereettevõtete (stancija, mitmuses stancije) ja muude ettevõtjate ning nende konkreetsete asukohtade nimesid või toponüüme on lubatud kasutada või viidata majapidamises või tootmispiirkonnas asuvate majapidamiste ühenduses toimunud villimisele üksnes siis, kui toode on toodetud eranditult sellistest oliividest, mis on korjatud asjaomase põllumajandusliku majapidamise oliivisaludest, st sellistest oliivisaludest, mille asukoht on esitatud etiketil.

Nimetusele „Istarsko ekstra djevičansko maslinovo ulje” ei tohi lisada muid kui tootespetsifikaadis kinnitatud nimetusi. Märgistamisel võib lisada täpseid ja dokumenteeritud avaldusi, milles viidatakse konkreetse tootja kasutatud erimeetoditele, nt „toodetud üksnes ühest sordist”, „käsitsi korjatud” jne.

Etiketil tuleb esitada ka saagikoristusaasta.

Turule laskmisel peab igal pakendil olema kleepmärk, millel on esitatud ühine sümbol ja pakendi kordumatu number, millega tagatakse jälgitavus ja vastavus tootespetsifikaadile.

Kõigil kaitstud päritolunimetuse kasutajail, kes lasevad toote turule vastavalt selle spetsifikaadile, on õigus kasutada märki samadel tingimustel.

Ühise sümboli kujutis on esitatud allpool.

Nimetus „Istarsko ekstra djevičansko maslinovo ulje” on esitatud vertikaalase ellipsi-kujulise ühise sümboli välisservas. Sümboli sisemuses on kujutatud tootmispiirkonna kontuuriga Istria poolsaar. Sümbolil esitatud poolsaare lõunatipu kujutisest voolab välja stiliseeritud õlitilk.

4. Geograafilise piirkonna täpne määratlus

Toodet „Istarsko ekstra djevičansko maslinovo ulje” võib toota üksnes Istria maakonna ja Primorje-Gorski Kotari maakonna halduspiires. Istria maakonnas võib oliiviõli „Istarsko ekstra djevičansko maslinovo ulje” toota järgmiste linnade ja omavalitsuste territooriumil: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar ja Žminj. Primorje-Gorski Kotari maakonnas võib oliiviõli „Istarsko ekstra djevičansko maslinovo ulje” toota järgmiste linnade ja omavalitsuste territooriumil: Mošćenička Draga, Lovran, Opatija, Matulji ja Kastav.

5. Seos geograafilise piirkonnaga

Piirkonna eripära

Geoloogiliste, topograafiliste ja teatud määral kliimatingimuste poolest koosneb Istria poolsaar kolmest eristatavast osast: väike mäeahelik põhja- ja kirdeosas, flüšilasunditest moodustunud küngastega keskosa ja paekiviplatoo piki lõuna- ja läänerannikut. Oliivikasvatuse jaoks on kõige olulisemad vahemerelise kliimaga lõuna-, lääne- ja keskosa. Istria poolsaar asub küll oliivikasvatuse jaoks sobiva laiuskraadi servas, aga tänu poolsaare kujule ja asendile on seal pehmem kliima kui muudes sama laiuskraadi kasvatuspiirkondades. Lõunas on eurovahemerelised kliimatingimused, mida iseloomustavad tugeva merelise mõjuga väga kuivad suved, aasta keskmine temperatuur on ligikaudu 16 °C ja aasta sademete koguhulk ligikaudu 820 mm. Lääne- ja loodeosa piirkondi iseloomustab eurovahemereline kliima, mille puhul suved ei ole liiga kuivad, aasta keskmine temperatuur on ligikaudu 14 °C ja aasta sademete koguhulk tipneb ligikaudu 1 000 mm juures.

Juba Vana-Rooma ajal taibati, et Istria poolsaare mulla- ja kliimatingimused on soodsad oliivikasvatuse jaoks. Seega on oliivid ja oliiviõli viimase rohkem kui 2 000 aasta jooksul olnud mitte üksnes oluline majandusfaktor, vaid ka Istria kaubamärk. Mõnel leitud amforal on siiani säilinud pealiskiri „Olei Histrici” (Istria õli) ja „Olei flos” (esmapressitud õli), millest nähtub, et kvaliteetõli märgised olid olemas juba Rooma ajal. Istria oliiviõli veeti kaubateid pidi Põhja-Itaaliasse ja Rooma riigile allunud Noricumi ja Pannoonia provintsidesse.

Istria poolsaarel hoogustus oliivikasvatus 20. sajandi teisel poolel. Teadus- ja kutsealaste asutuste toel rajati uusi oliivisalusid, laienes kaubavalik ning kasutusele võeti uued oliivitootmise ja -töötlemise meetodid. Tänu oliivikasvatuse põlisele traditsioonile ja esilekerkinud uutele suundumustele said Istria oliivikasvatajad ja -töötlejad aja jooksul üha rohkem spetsialiseeruda. Kustutamatust uudishimust, kalduvusest uuendusele ja konkurentsihoost ajendatuna kasutasid nad peatselt uut võimalust täiustada oma teadmisi ja oskusi, mida oli põlvest põlve edasi antud.

Toote eripära

Toodet „Istarsko ekstra djevičansko maslinovo ulje” hinnatakse ja eristatakse tänu selle kõrgele kvaliteedile ja organoleptilistele omadustele, mis on saavutatud mitme aspekti tulemusena. Oliiviõli on värskete oliivide mõõduka kuni tugeva lõhnaga, mis on sageli ühendatud puuvilja, köögivilja või muude taimede (värsked lehed, haljas rohi jne) eri tugevusastmega lõhnanüanssidega. Toode „Istarsko ekstra djevičansko maslinovo ulje” on tavaliselt mõõdukalt mõru ja terava harmoonilise maitsega, mis meenutab terveid ja värskeid oliive.

Toode „Istarsko ekstra djevičansko maslinovo ulje” on rikas selliste lenduvate koostisosade C6 ja C5 poolest, millest on tingitud oliiviõli värske lõhn, mõrudus ja teravus. Oliiviõli „Istarsko ekstra djevičansko maslinovo ulje” mõrudus ja teravus ei ole aga seotud vaid lenduvate koostisosade suure sisaldusega, vaid ka fenoolide suure osaga, mis on tugevalt mõjutanud nii õli organoleptilisi omadusi kui ka avaldanud positiivset mõju toote toiteväärtuse ja püsivusega seotud omadustele, tänu millele on õli vastupidavam oksüdeerumise suhtes.

Lisaks sellele on Istria ekstra-neitsioliiviõliga seotud aastatepikkuse teadusliku uurimustöö tulemusena tõendatud selle toote toiteväärtus, ning kinnitust leidnud õli suur fenoolide ja ka oleiinhappe sisaldus. Oliiviõli „Istarsko ekstra djevičansko maslinovo ulje” on üldiselt suure oleiinhappe sisaldusega (enamasti üle 74 %), seevastu linoleenhappe sisaldus on alla 10 %. Tänu toote „Istarsko ekstra djevičansko maslinovo ulje” erilisele keemilisele koostisele (st suur oleiin- ja linoleenhappe (> 7) ning suur fenoolide sisaldus) on õli suurema oksüdeerumiskindlusega.

Oliiviõli „Istarsko ekstra djevičansko maslinovo ulje” veel üks iseloomulik omadus on väga väike vabade rasvhapete sisaldus ja väike peroksiidiarv.

Põhjuslik seos piirkonna ja toote vahel

Kuna Istria poolsaar asub oliivikasvatusala kõige põhjapoolsemal piiril, võiks arvata, et kohalikud tingimused ei sobi selle kultuuri kasvatamiseks. Aga juba Rooma riigi ajast alates peetakse Istriat oliivide ja kvaliteetse oliiviõli tootmise jaoks ideaalseks paigaks. Sellest asjaolust annab otsest tunnistust piirkonnas kasvatatavate oliivisortide mitmekesisus. Asjaolust, et olenemata sordilisest koostisest vastab toode „Istarsko ekstra djevičansko maslinovo ulje” alati punktis 3.2 esitatud organoleptilistele ja keemilistele kriteeriumidele, nähtub tõsiasi, et tänu Istria poolsaare mulla- ja kliimatingimustele kasvavad seal kvaliteetsed ja iseloomulike tunnustega oliivid, millest saab suurepäraste keemiliste ja organoleptiliste omadustega õli.

Istria eriliste kliimatingimuste tulemusena on oliiviõlis „Istarsko ekstra djevičansko maslinovo ulje” sisalduvate kõigi rasvhapete hulgas suur hulk monoküllastamata oleiinhappeid. See on tingitud asjaolust, et külmema kliimaga kohanedes moodustavad oliivipuud rohkem oleiinhapet (Pannelli et al., 1993, O. Koprivnjak, I. Vrhovnik, T. Hladnik, Ž. Prgomet, B. Hlevnjak ja V. Majetić Germek: Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja, Hrvatski časopis za prehrambenu tehnologiju, biotehnologiju i nutricionizam nr 7, 2012, lk 174).

Toote „Istarsko ekstra djevičansko maslinovo ulje” lenduvate koostisosade mitmekesine keemiline koostis, millest on tingitud toote värske lõhn ning mõnel juhul ka selle mõrudus ja teravus, ei tulene mitte ainult sortimendist ja kliimatingimustest, vaid ka oliivitootjate kasutatud tootmisprotsessidest, sest nad korjavad vaevu valminud oliive ning kasutavad häid tavasid viljade säilitamisel ja töötlemisel ning õli ladustamisel. Seega on kohalike oliivikasvatajate ja - töötlejate põlvest põlve edasi antud ja lihvitud oskusteave oliivikasvatuse ning õlitootmise ja ladustamise kohta väga olulise tähtsusega toote kvaliteedi tagamisel.

Varajane koristamine ajal, mil oliivid on veel rohelised või laigulised ja kõvad, mõjutab suurel määral õli omadusi. Sellisest tootmistavast on saanud Istria oliivikasvatajate tegutsemise alustala. Lisaks sellele, et varajase koristamisega välditakse madalaid temperatuure, mille käes võiksid oliivid külmuda, ennetatakse sellise meetodiga oliivipuude tabandumist oliivikärbse teise ja kolmanda põlvkonna isenditest – need mõlemad negatiivsed nähtused võivad oluliselt kahjustada oliiviõli kvaliteeti. Tänu oliivide varajasele koristamisele paranevad otseselt toote „Istarsko ekstra djevičansko maslinovo ulje” keemilised kvaliteedinäitajad ning maitse ja lõhna erilised tunnused; see on seotud vabade rasvhapete väikese sisaldusega, väikese peroksiidiarvu ja madalate K-väärtustega ning positiivsete organoleptiliste omaduste (maitse, lõhn) suure intensiivsusega (K. Brkić Bubola, O. Koprivnjak, B. Sladonja, D. Škevin, I. Belobrajić: Chemical and sensorial changes of Croatian monovarietal olive oils during ripening, European Journal of Lipid Science and Technology, kd 114, (2012), lk 1400).

Eespool nimetatud kohalike looduslike ja inimfaktorite koostoimel kujuneb kaitstud päritolunimetusega toote „Istarsko ekstra djevičansko maslinovo ulje” eripära, nimelt selle harmooniline maitse ning tasakaal oliivivilja teravuse, mõruduse ja puuviljasuse vahel.

Viide spetsifikaadi avaldamisele

(Viitemääruse artikli 6 lõike 1 teine lõik)

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) ELT L 343, 14.12.2012, lk 1.